પોતાના સમય અને હાલના સમયે સરખડીમાં રમાતી વૉલીબૉલની રમત અંગે વાત કરતાં રામભાઈ કહે છે, “મારા સમયમાં ખેલાડીઓને મેદાન પર લાવવા માટે મારે ખાસ્સી મહેનત કરવી પડતી. રોજ સવારે ખેલાડીઓને ઘરે જગાડવા જતો અને મેદાન પર પ્રેક્ટિસ કરવા લાવતો. જ્યારે બહાર રમવા જવા જવાનું હોય ત્યારે તેમના વાલીઓને સમજાવવાના અને ખેલાડીઓને ભેગા કરવાના તથા તેમના માટે વાહન માટેની વ્યવસ્થા પણ કરવાની રહેતી. સ્પર્ધા માટેની પ્રવેશ-ફી અને આવવા-જવા તેમજ બહાર રહેવા-જમવા માટે હું ઘરના પૈસા ઉપરાંત સરખડીના લોકો પાસે ફાળો પણ ઉઘરાવતો હતો. આમ, સખત મહેનતને અંતે સરખડીના લોકોને વૉલીબૉલ રમતાં કર્યા છે. મને આનંદ છે કે મેં કરેલા પરિશ્રમથી અમારા ગામના ખેલાડીઓ, ખાસ કરીને દીકરીઓ દેશ-દુનિયામાં નામ કમાય છે. ગામની દીકરીઓ વિજેતા થાય ત્યારે અનહદ ખુશી અનુભવીને ભૂતકાળમાં સરી પડું છું.”